b'\n_START_ARTICLE_\nAllaert van Everdingen\n_START_PARAGRAPH_\nAlartas van Everdingenas (ol. Allaert van Everdingen, 1621\xc2\xa0m. bir\xc5\xbeelio 18 d., Alkmaras, Nyderlandai\xc2\xa0\xe2\x80\x93 1675 m. lapkri\xc4\x8dio 8 d., Amsterdamas)\xc2\xa0\xe2\x80\x93 XVII a. Nyderland\xc5\xb3 tapytojas-peiza\xc5\xbeistas, grafikas.\n_START_SECTION_\nBiografija\n_START_PARAGRAPH_\nAlartas van Everdingenas 1621\xc2\xa0m. bir\xc5\xbeelio 18 d., Alkmare, jo brolis Caesar van Everdingen buvo tai pat tapytojas. Alartas van Everdingenas mok\xc4\x97si pas Roelandt Savery Utrechte ir pas Pieter de Molyn Harleme (pasak Houbraken), kuri\xc5\xb3 abiej\xc5\xb3 \xc4\xaftaka ry\xc5\xa1ki Everdingeno ankstyvojoje k\xc5\xabryboje. Ankstyviausi dailininko paveikslai nuo 1640 m. rodo, kad tapytojo keli\xc4\x85 jis prad\xc4\x97jo kaip j\xc5\xabrini\xc5\xb3 peiza\xc5\xbe\xc5\xb3 k\xc5\xabr\xc4\x97jas. 1644 m. Everdingenas keliavo \xc4\xaf \xc5\xa0vedij\xc4\x85 ir Norvegij\xc4\x85. Po \xc5\xa1i\xc5\xb3 kelioni\xc5\xb3 dailininkas prad\xc4\x97jo kurti paveikslus skandinavi\xc5\xa1k\xc5\xb3 peiza\xc5\xbe\xc5\xb3 tematika. 1645 m. dailininkas gr\xc4\xaf\xc5\xbeo \xc4\xaf Nyderlandus ir vasario 21 d. ved\xc4\x97 Janneke Cornelisdr Brouwers Harleme. 1645 m. jis prisijung\xc4\x97 prie menonit\xc5\xb3 religin\xc4\x97s bendruomen\xc4\x97s Harleme ir 1646 m. \xc4\xafstojo \xc4\xaf vietos \xc5\xa0v. Luko vardo tapytoj\xc5\xb3 gildij\xc4\x85. 1648 m. pamin\xc4\x97tas tarp Harlemo civilin\xc4\x97s sargybos nari\xc5\xb3. 1646 \xe2\x88\x92 1651 m. Harleme gim\xc4\x97 4 Alarto vaikai. 1652 m. dailininkas persik\xc4\x97l\xc4\x97 \xc4\xaf Amsterdam\xc4\x85, kur jam gim\xc4\x97 dar 4 vaikai. 1657 m. Alartas van Everdingenas gavo Amsterdamo pilie\xc4\x8dio teises. 1660 m. dailininkas aplank\xc4\x97 Ard\xc4\x97nus. Gali b\xc5\xabti, kad jis v\xc4\x97l galb\xc5\xabt pabuvojo \xc5\xa0vedijoje ry\xc5\xa1ium su u\xc5\xbesakymu i\xc5\xa1 Trip gimin\xc4\x97s Trip namo dur\xc5\xb3 dekoracijoms Amsterdame (i\xc5\xa1likusios)._NEWLINE_Po 1660 m. Everdingeno peiza\xc5\xbe\xc5\xb3 daugum\xc4\x85 prad\xc4\x97jo sudaryti skandinavi\xc5\xa1k\xc5\xb3 kriokli\xc5\xb3 vaizdai. \xc5\xa0\xc4\xaf vaizdavim\xc4\x85 per\xc4\x97m\xc4\x97 Jakobas van Reisdalis, kuris pats niekuomet nebuvo Skandinavijoje. 1661 m. Alartas van Everdingenas pamin\xc4\x97tas Jan Porcellis paveikslo autoryst\xc4\x97s nustatyme. Kartu pamin\xc4\x97ti tapytojai Jakobas van Reisdalis, Meindertas Hobema ir Vilemas Kalfas. I\xc5\xa1parduodant Everdingeno na\xc5\xa1l\xc4\x97s turt\xc4\x85 minimi \xc4\xafvairi\xc5\xb3 dailinink\xc5\xb3 paveikslai, kas rodo, kad dailininkas tikriausiai u\xc5\xbesi\xc4\x97m\xc4\x97 paveiksl\xc5\xb3 prekyba. Dailininkas mir\xc4\x97 1675 m. lapkri\xc4\x8dio 8 d. Amsterdame. Vieninteliu Alarto van Everdingeno \xc5\xbeinomu mokiniu buvo marinistas Ludolf Bakhuizen. Be paveiksl\xc5\xb3 dailininkas paliko apie 500 peiza\xc5\xbe\xc5\xb3 pie\xc5\xa1ini\xc5\xb3 ir vir\xc5\xa1 160 grafikos k\xc5\xabrini\xc5\xb3.'